Document ID: 32011R0454

REGOLAMENT TAL-KUMMISSJONI (UE) Nru 454/2011
tal-5 ta’ Mejju 2011
dwar l-ispeċifikazzjoni teknika għall-interoperabbiltà relatata mas-subsistema “applikazzjonijiet telematiċi għal servizzi tal-passiġġieri” tas-sistema ferrovjarja trans-Ewropea
(Test b’relevanza għaż-ŻEE)
Il-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta’ Ġunju 2008 dwar l-interoperabbiltà tas-sistema ferrovjarja fil-Komunità (1), u b’mod partikolari l-Artikolu 6(1) tagħha,
Billi:
(1)
Skont l-Artikolu 2(e) tad-Direttiva 2008/57/KE, is-sistema ferrovjarja hija suddiviża f’subsistemi strutturali u funzjonali. Kull waħda mis-subsistemi għandha tiġi koperta minn speċifikazzjoni teknika għall-interoperabbiltà (TSI).
(2)
Permezz tad-Deċiżjoni C (2006) 124 finali tad-9 ta’ Frar 2007, il-Kummissjoni tat mandat lill-Aġenzija Ferrovjarja Ewropea (“l-Aġenzija”) biex tiżviluppa speċifikazzjonijiet tekniċi għall-interoperabbiltà (TSI) skont id-Direttiva 2001/16/KE tal-Parlament Ewropew u tal-Kunsill tad-19 ta’ Marzu 2001 fuq l-interoperabbiltà tas-sistema ferrovjarja konvenzjonali trans-Ewropea (2). Skont it-termini ta’ dak il-mandat, l-Aġenzija kienet mitluba tfassal l-abbozz tat-TSI relatat ma’ applikazzjonijiet telematiċi għall-passiġġieri. L-Agenzija ppreżentat rakkomandazzjoni fil-31 ta’ Mejju 2010. Din ir-rakkomandazzjoni għandha tkun ikkumplimentata b’rakkomandazzjoni addizzjonali wara mandat mogħti mill-Kummissjoni li tkopri t-tariffi, il-biljetti u l-prenotazzjonijiet tal-vjaġġi domestiċi. Meta tfassal ir-rakkomandazzjoni tagħha, l-Aġenzija għandha tqis l-iżvilupp fuq livell nazzjonali u l-iżvilupp tekniku fil-qasam tal-proċeduri innovattivi ta’ ħruġ tal-biljetti u tal-intermodalità
(3)
L-ispeċifikazzjonijiet tekniċi għall-interoperabbiltà huma speċifikazzjonijiet adottati skont id-Direttiva 2008/57/KE. It-TSI li tidher fl-Anness tkopri s-subsistema relatata mal-applikazzjonijiet telematiċi għal servizzi tal-passiġġieri sabiex jilħqu r-rekwiżiti essenzjali u biex tiżgura l-interoperabbiltà tas-sistema ferrovjarja.
(4)
L-interkonnessjoni effiċjenti tas-sistemi ta’ informazzjoni u komunikazzjoni tad-diversi amministraturi tal-infrastruttura u impriżi ferrovjarji hija meqjusa bħala importanti, b’mod partikolari għall-provvista ta’ informazzjoni aġġornata u ta’ servizzi ta’ biljetti għall-passiġġieri.
(5)
L-għan ta’ dan it-TSI huwa li jiddefinixxi l-proċeduri u l-interfaċċi bejn it-tipi kollha ta’ atturi li jipprovdu informazzjoni u joħorġu biljetti għall-passiġġieri permezz ta’ teknoloġiji disponibbli b’mod wiesa’. Din l-ispeċifikazzjoni għandha tinkludi l-iskambju ta’ informazzjoni fir-rigward ta’ dawn l-aspetti: is-sistemi li jipprovdu informazzjoni lill-passiġġieri qabel u matul il-vjaġġ, is-sistemi ta’ prenotazzjoni u ħlas, l-immaniġġjar tal-bagalji, il-ħruġ ta’ biljetti permezz ta’ uffiċċji tal-biljetti, il-magni tal-bejgħ tal-biljetti, bejgħ abbord il-ferroviji, it-telefown, l-Internet jew kull teknoloġija oħra ta’ informazzjoni disponibbli b’mod wiesa’, il-ġestjoni ta’ konnessjonijiet bejn il-ferroviji u ma’ modi oħra ta’ trasport.
(6)
L-informazzjoni pprovduta lill-passiġġieri għandha tkun aċċessibbli skont ir-rekwiżiti tad-Deċiżjoni tal-Kummissjoni 2008/164/KE (3) tal-21 ta’ Diċembru 2007 dwar speċifikazzjoni teknika għall-interoperabbiltà rigward il-persuni b’mobbiltà mnaqqsa fis-sistema ferrovjarja trans-Ewropea konvenzjonali u ta’ veloċità għolja.
(7)
Id-dispożizzjonijiet ta’ din it-TSI ma għandhomx jippreġudikaw id-deċiżjonijiet li jittieħdu mill-Istati Membri skont l-Artikolu 2 tar-Regolament (KE) Nru 1371/2007 tal-Parlament Ewropew u tal-Kunsill (4).
(8)
Huma meħtieġa speċifikazzjonijiet dettaljati biex jiġi żgurat li dan ir-Regolament ikun applikabbli. Dawn l-ispeċifikazzjonijiet jiddefinixxu s-sistema ta’ skambju ta’ dejta abbażi ta’ komponenti komuni u tal-interkonnessjoni tas-sistemi ta’ informazzjoni u komunikazzjoni tal-atturi rilevanti. Barra minn hekk, huma meħtieġa wkoll id-deskrizzjoni tal-governanza għall-iżvilupp, l-użu u t-tħaddim ta’ din is-sistema, flimkien ma’ pjan ġenerali għall-iżvilupp u l-użu ta’ din is-sistema Dawn l-elementi għandhom jiġu prodotti waqt il-fażi inizjali ta’ implimentazzjoni. Għaldaqstant, jeħtieġ li t-TSI tiġi emendata fi stadju aktar tard, sabiex jitqiesu dawn l-elementi (speċifikazzjonijiet dettaljati, governanza u pjan ġenerali).
(9)
Skont l-Artikolu 5(8) tad-Direttiva 2008/57/KE, id-dokumenti tekniċi ppubblikati mill-Aġenzija li huma msemmija f’dan ir-Regolament għandhom jitqiesu bħala annessi għat-TSI u għandhom isiru obbligatorji mill-mument li t-TSI tkun applikabbli.
(10)
Il-miżuri pprovduti f’dan ir-Regolament huma skont l-opinjoni tal-Kumitat stabbilit skont l-Artikolu 29(1) tad-Direttiva 2008/57/KE.
ADOTTAT DAN IR-REGOLAMENT:
Artikolu 1
1. L-Ispeċifikazzjoni Teknika għall-Interoperabbiltà (minn hawn ’il quddiem, TSI) relatata mal-element applikazzjonijiet telematiċi għal servizzi tal-passiġġieri tas-subsistema applikazzjonijiet telematiċi tas-sistema ferrovjarja trans-Ewropea msemmija fl-Artikolu 6(1) tad-Direttiva 2008/57/KE hija stipulata fl-Anness I.
2. It-TSI għandha tkun applikabbli għall-element applikazzjonijiet għal servizzi tal-passiġġieri tas-subsistema applikazzjonijiet telematiċi kif definit fit-Taqsima 2.5 tal-Anness II għad-Direttiva 2008/57/KE.
3. Fir-rigward tas-servizzi ferrovjarji tal-passiġġieri minn jew lejn pajjiżi terzi, il-konformità mad-dispożizzjonijiet ta’ din it-TSI hija suġġetta għad-disponibbiltà ta’ informazzjoni minn atturi barra mill-UE, sakemm il-ftehimiet bilaterali ma jkunux jipprovdu skambju ta’ informazzjoni li jkun kompatibbli mat-TSI.
Artikolu 2
Din it-TSI għandha tkun implimentata fi tliet fażijiet:
-
l-ewwel fażi, li tistabbilixxi l-ispeċifikazzjonijiet dettaljati fil-materja tat-teknoloġija tal-informazzjoni, il-governanza u l-pjan ġenerali (Fażi Nru 1),
-
it-tieni fażi, li tikkonċerna l-iżvilupp tas-sistema ta’ skambju ta’ dejta (Fażi Nru 2) u,
-
il-fażi finali, li tikkonċerna l-użu tas-sistema ta’ skambju ta’ dejta (Fażi Nru 3),
Artikolu 3
1. L-Aġenzija Ferrovjarja Ewropea għandha tippubblika d-dokumenti tekniċi elenkati fl-Anness III fuq is-sit elettroniku tagħha, u għandha żżommhom aġġornati. Għandha timplimenta proċess ta’ ġestjoni ta’ tibdil tad-dokumenti kif speċifikat fit-Taqsima 7.5.2 tal-Anness I. Għandha tinforma lill-Kummissjoni dwar il-progress ta’ dawn id-dokumenti. Il-Kummissjoni għandha tgħarraf lill-Istati Membri permezz tal-Kumitat stabbilit skont l-Artikolu 29 tad-Direttiva 2008/57/KE.
2. L-Aġenzija Ferrovjarja Ewropea għandha tippubblika l-fajls ta’ referenza msemmija fit-Taqsima 4.2.19 tal-Anness I fuq is-sit elettroniku tagħha, u għandha żżommhom aġġornati. Għal dawn il-fajls, għandha timplimenta proċess ta’ ġestjoni ta’ tibdil tad-dokumenti. Għandha tinforma lill-Kummissjoni dwar il-progress ta’ dawn id-dokumenti. Il-Kummissjoni għandha tgħarraf lill-Istati Membri permezz tal-Kumitat stabbilit skont l-Artikolu 29 tad-Direttiva 2008/57/KE.
3. Sal-31 ta’ Marzu 2012, l-Aġenzija Ferrovjarja Ewropea għandha tippreżenta r-rakkomandazzjoni tagħha dwar il-punti li għandhom jiġu diskussi u li huma elenkati fl-Anness II għal dan ir-Regolament.
Artikolu 4
L-impriżi ferrovjarji, l-amministraturi tal-infrastruttura, l-amministraturi tal-istazzjon, il-bejjiegħa tal-biljetti u l-Aġenzija għandhom jikkontribwixxu għax-xogħol li jsir fl-ewwel fażi, kif speċifikat fit-Taqsima 7.2 tal-Anness I, billi jipprovdu l-informazzjoni funzjonali u teknika kif ukoll l-għarfien espert tagħhom.
Artikolu 5
Il-korpi rappreżentattivi tas-settur ferrovjarju li joperaw fuq skala Ewropea, kif definiti fl-Artikolu 3(2) tar-Regolament (KE) Nru 881/2004 tal-Parlament Ewropew u tal-Kunsill (5) flimkien ma’ rappreżentant tal-bejjiegħa tal-biljetti u rappreżentant tal-passiġġieri Ewropej, għandhom jiżviluppaw speċifikazzjonijiet dettaljati fil-materja tat-teknoloġija tal-informazzjoni, il-governanza u l-pjan ġenerali kif deskritt fit-Taqsima 7 tal-Anness I u għandhom jippreżentawhom lill-Kummissjoni sa mhux aktar tard minn sena wara l-pubblikazzjoni tagħhom f’Il-Ġurnal Uffiċjali tal-Unjoni Ewropea.
Artikolu 6
L-Istati Membri għandhom jiżguraw li l-impriżi ferrovjarji, l-amministraturi tal-infrastruttura, l-amministraturi tal-istazzjon u l-bejjiegħa tal-biljetti jiġu mgħarrfa b’dan ir-Regolament.
Artikolu 7
Dan ir-Regolament għandu jiġi emendat, u f’din l-emenda jitqiesu r-riżultati tal-ewwel fażi kif deskritt fit-Taqsima 7.2 tal-Anness I.
Artikolu 8
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’ Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-5 ta’ Mejju 2011.

Labels: 7
8
0
12
15